การประปาส่วนภูมิภาค เตือนอย่าหลงเชื่อมิจฉาชีพอ้างเป็นพนักงานหลอกให้โอนเงินจ่ายค่าน้ำประปาผ่านช่องทางออนไลน์
นายสมบูรณ์ สุนันทพงศ์ศักดิ์ ผู้ว่าการการประปาส่วนภูมิภาค (กปภ.) เปิดเผยว่า ปัจจุบันจากสถานการณ์การแพร่ระบาดของโรคโควิด-19 ส่งผลให้ลูกค้าจะชำระค่าน้ำประปาผ่านช่องทางออนไลน์มากขึ้น ทำให้มิจฉาชีพอาศัยช่องทางนี้ด้วยการแฝงตัวเข้ามาในกลุ่มไลน์ของ กปภ.สาขาต่างๆ และแอบอ้างเป็นพนักงาน กปภ. โดยจะสังเกตพฤติกรรมของลูกค้า หากพบว่ามีลูกค้าประสบปัญหาการชำระค่าน้ำจะทำการติดต่อไปที่ไลน์ส่วนตัวของลูกค้า เพื่อเสนอความช่วยเหลือ โดยให้ลูกค้าโอนเงินค่าน้ำประปาเข้าไปยังตัวแทนรับชำระปลอมที่มิจฉาชีพตั้งขึ้นมาเอง ขณะนี้มีลูกค้าหลายรายหลงเชื่อจนสูญเสียทรัพย์สินแต่ยังคงมีค่าน้ำประปาค้างชำระเช่นเดิมส่งผลให้ถูกระงับการใช้น้ำ กปภ.ขอให้ลูกค้าที่ใช้บริการชำระค่าน้ำผ่านช่องทางออนไลน์ ตรวจสอบก่อนโอนเงินทุกครั้งว่าเป็นบัญชีของ “การประปาส่วนภูมิภาค” ทั้งนี้ เพื่อให้ลูกค้าลดความเสี่ยงจากการหลอกลวงของมิจฉาชีพและการสัมผัสกับเชื้อโควิด-19 ขอแนะนำให้ทำธุรกรรมผ่านระบบออนไลน์ของ กปภ. ผ่าน 3 ช่องทาง ได้แก่ เว็บไซต์ www.pwa.co.th , แอปพลิเคชัน PWA1662 และ Line Official @PWAThailand หรือตัวแทนชำระค่าน้ำประปาของ กปภ.เท่านั้น อย่างไรก็ตาม จากสถานการณ์ที่เกิดขึ้น กปภ. ไม่นิ่งนอนใจ ขณะนี้ได้แจ้งความดำเนินคดีกับมิจฉาชีพรายดังกล่าวแล้ว เพื่อไม่ให้สร้างความเดือดร้อนแก่ผู้อื่นและขอเน้นย้ำให้ลูกค้าระมัดระวังผู้ที่แอบอ้างเป็นพนักงาน กปภ. หากต้องการสอบถามรายละเอียดเพิ่มเติมสามารถติดต่อได้ที่ กปภ.สาขาในพื้นที่ หรือ PWA Contact Center 1662